Publication: Magyar Közlöny
Issue: MK-2001-8 (Year: 2001, Number: 8)
Era: 1990-2004
Section: a 2/2001. (I. 24.) OM rendelethez
Paragraph Index: 18

1. A képzési cél Olyan szakemberek képzése, akik az egészségfejlesztés tudományos alapjait, módszertanát és intervenciós eszköztárát elsajátítva képesek a lakosság egészségével foglalkozó — elsősorban az egészség megőrzését, fejlesztését és a betegségek megelőzését szolgáló — intézményekben — a lakosság egészségi állapotát befolyásoló tényezők felismerésére és elemzésére, a lakosság egészségi állapotának monitorozására; — az egyes közösségeknek az egészség megőrzéséhez és fejlesztéséhez nélkülözhetetlen szükségleteinek és igényeinek feltárására és azok között fontossági sorrend felállítására, a közösség közreműködésével; — a meghatározott egészségügyi szükségletek kielégítését célzó egészségfejlesztő, -megőrző és betegségmegelőző szolgáltatások és programok megtervezésére, megszervezésére és értékelésére; — a lakosság egészségi állapotát javító helyi és központi egészségpolitika kidolgozására és megvalósítására. A képzés további célja, hogy a hallgatók — sajátítsák el a népegészségügyben alkalmazott tudományos elemző módszereket és azok gyakorlati alkalmazását; — sajátítsanak el megfelelő készséget az egészségfejlesztő munkához szükséges adatok és információk beszerzéséhez, összegyűjtéséhez és elemzéséhez; ismerjék meg — nemzetközi, elsősorban európai összehasonlításban — a hazai népegészségügyi helyzetet, ezen belül a népesség mortalitását és morbiditását legnagyobb mértékben befolyásoló környezeti és társadalmi tényezőket; — ismerjék meg az egészség fejlesztését, megőrzését, valamint a betegségek megelőzését célzó különböző beavatkozások és szolgáltatások típusait, alkalmazásuk feltételeit, azok előnyeit és hátrányait, hatékonyságát és költségvonzatát; az egészséggel összefüggő kulturális és etnikai tényezőket; — ismerjék meg nemzetközi kitekintésben az egészségfejlesztés kialakulását, valamint az azt szolgáló rendszerek és intézmények működését és hatékonyságát, értékelésének szempontjait; — problémafeltáró és -megoldó készsége fejlődjön; — kapcsolatteremtő, kommunikációs, csoportmunkával kapcsolatos és ügyvezetői készségei magas szintűvé váljanak; — igénye a további szakmai életpályára kiterjedő továbbképzés és önképzés iránt megszilárduljon és készségszintűvé váljon.

Source: https://magyarkozlony.hu/hivatalos-lapok/dbed45b15f0d42afe47e70a0ac6a3debea7a69cc/dokumentumok/e0475755d923697f4e18a6107dbaf93da42ca5df/letoltes